Sächsches Bech
Sächsches Bech.

Wer unsre sächsche Ard verschdehd,
Der weeß se nach Verdienst zu schetzen:
Mir hamm die Eegendiemlichgeed,
Uns in de Nesseln schdeds zu setzen.
Mer hielden uns fer sehr gescheid,
Doch unser Bech, das ging ins Weide — 
Mir Sachsen schdanden jederzeid
Nadierlich uff der falschen Seide.

Mir hadden äbend offenbar
Ae gans unglobliches Geschicke:
Wenn unser Handeln richdig war,
Geschah's in falschen Oogenblicke.
Schdeds war de Sache außern Lohd
Un niemals waren mer in Bilde:
Mer waren weech, dahd Schdrenge nohd,
Un Härde iebden mer schdadd Milde. 

Mer mohschden midden Moos wie doll,
Warn mer an ärgsten in Gedrenge,
Un waren unsre Gassen voll,
Da gnickerden mer um de Fenge.
Schdeds war zum Dämlichsten bereid
Ae Heer von Ja─ un Amensagern:
Mer schbarden in der fedden Zeid
Un daden dicke in der magern.

Wo Alles schwer darniederliegd
Un mer gaum Brod had zur Geniege,
Erhehd der Landdag quiedschvergniegd
Den neien Genig de Beziege.
Mer fiehren Exdraschdeiern ein
 (Un nich edwan uff Eklebahschen) 
Un mer erhehn — was gann da sein? —
Heechst liwweral de Abenahschen. 

So än Scheniestreech durchzufiehrn,
Wenn's Volk nischd had zun eikeln Brode,
Das gann in Sachsen nur bassiern,
Das is so richdge sächsche Mode.
In ungeeegendsten Momend
Lojal zu sin — 's glingd wie ä Mährchen! —
Doch wersch bein richdgen Namen nennd,
Der gommd ins Loch un schbinnd sei Jährchen.
Fritzchen Mrweessesnich.

Deutsche Philologie
Deutschland
Neuhochdeutsch
Gedicht
Rudolf Lavant
1900er Jahre
Mundartgedicht